Všeobecne záväzné nariadenie obce Nový Salaš 
číslo 1/2019

o vyhradení miest a ustanovení podmienok na umiestňovanie volebných plagátov na verejných priestranstvách počas volebnej kampane

Obec Nový Salaš na základe § 6 ods. 2 zákona č.369/1990 Zb. o obecnom zriadení v znení neskorších predpisov a v súlade s § 16 zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov vydáva Všeobecne záväzné nariadenie, schválené Obecným zastupiteľstvom v Novom Salaši dňa 6.3.2019 uznesením číslo 10/2019, s účinnosťou od 6.3.2019. 

Čl. 1
Účel nariadenia

Účelom tohto všeobecne záväzného nariadenia (ďalej len „VZN“) je v zmysle § 16 zákona č.181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov vyhradiť miesta a podmienky na umiestňovanie volebných plagátov počas volebnej kampane1 pre voľby do Národnej rady Slovenskej republiky, voľby do Európskeho parlamentu, voľby prezidenta Slovenskej republiky, voľby do orgánov samosprávny krajov a voľby do orgánov samosprávy obcí na verejných priestranstvách na území obce Nový Salaš.  

Čl. 2
Miesta na umiestňovanie volebných plagátov

1.	Umiestňovať volebné plagáty na verejných priestranstvách počas volebnej kampane možno len na obcou vyhradených miestach. 
2.	Na umiestňovanie volebných plagátov na území obce sú zriadené vyhradené plochy, a to informačné tabule na zastávke označené „Vyhradené na umiestňovanie volebných plagátov“. 
3.	Plocha vyhradená na umiestňovanie volebných plagátov sa kandidujúcim subjektom poskytuje bezplatne. 
4.	Umiestňovanie volebných plagátov na vyhradených miestach si každý kandidujúci subjekt zabezpečí sám na vlastné náklady. 

Čl. 3
Zásady pre umiestňovanie volebných plagátov

1.	Kandidujúcej politickej strane, politickému hnutiu, koalícii politických strán a politických hnutí, kandidátovi na prezidenta a nezávislému kandidátovi (ďalej len „kandidujúci subjekt“) sa pridelí v zmysle zásady rovnosti rovnako veľká plocha, ktorá je označená číslom. 
2.	Obec v súlade so zásadou rovnosti reálne rozdelí a označí číslom plochy na vylepovanie volebných plagátov po tom, čo sa stane verejne známy počet zaregistrovaných kandidujúcich subjektov, t. j. po zaregistrovaní kandidátnych listín a zverejnení zoznamu kandidujúcich subjektov príslušným orgánom: 

1 § 2 ods.1 a ods.2 zákona č. 181/2014 Z. z. o volebnej kampani a o zmene a doplnení zákona č.85/2005 Z. z. o politických stranách a politických hnutiach v znení neskorších predpisov

a)	pre voľby do Národnej rady Slovenskej republiky a pre voľby do Európskeho parlamentu Štátnou komisiou pre voľby a kontrolu financovania politických strán, 
b)	pre voľby do orgánov samosprávnych krajov volebnou komisiou samosprávneho kraja, 
c)	pre voľby do orgánov samosprávy obcí miestnou (mestskou) volebnou komisiou. V uvedenom prípade zverejní obec zoznam na úradnej tabuli a webovej stránke obce www.novysalas.sk 
d)	pre voľby prezidenta Slovenskej republiky predsedom Národnej rady Slovenskej republiky 

1.	Číslo plochy na umiestňovanie volebných plagátov 
a)	v prípade volieb do Národnej Rady Slovenskej republiky a Európskeho parlamentu je totožné s číslom zaregistrovanej kandidátnej listiny kandidujúceho subjektu zverejneného štátnou komisiou, 
b)	v prípade volieb prezidenta Slovenskej republiky, volieb do orgánov samosprávnych krajov a volieb do orgánov samosprávy obcí sa určí v závislosti od abecedného poradia jednotlivých kandidujúcich subjektov. 

2.	Kandidujúci subjekt môže umiestniť volebné plagáty len na číselne označenú plochu, ktorú mu vyhradila obec v zmysle predchádzajúcich ustanovení tohto VZN. 

3.	Vyhradená plocha na umiestňovanie volebných plagátov je k dispozícii zaregistrovaným kandidujúcim subjektom až do skončenia volebnej kampane. Takto vyhradené miesto bude k dispozícii kandidujúcemu subjektu až do skončenia volebnej kampane, bez ohľadu na to, či kandidujúci subjekt svoje právo na umiestnenie volebných plagátov využije, alebo nie. 

4.	Ak kandidujúci subjekt nevyužije svoje právo na umiestnenie volebných plagátov na vyhradených plochách, zostane miesto určené pre tento kandidujúci subjekt prázdne. Toto miesto nesmie obsadiť iný kandidujúci subjekt. 

5.	Zodpovednosť za obsah volebných plagátov nesie príslušný kandidujúci subjekt. 

Čl. 4
Priestupky a sankcie

1.	Porušenie povinností vyplývajúcich z tohto nariadenia je priestupkom v zmysle § 46 zákona č.372/1990 Zb. o priestupkoch v znení neskorších predpisov, za ktorý môže byť fyzickej osobe uložená pokuta až do výšky 33 Eur. 

2.	Porušenie povinností vyplývajúcich z tohto nariadenia právnickou osobou alebo fyzickou osobou oprávnenou na podnikanie je správnym deliktom v zmysle § 27b ods. 1 písm. a) zákona Slovenskej národnej rady č. 369/1990 Zb. o obecnom zriadení v znení neskorších predpisov, za ktorý môže obec uložiť pokutu do výšky 6 638 Eur. 

Čl. 5
Záverečné ustanovenia

Toto všeobecne záväzné nariadenie bolo prerokované a schválené na zasadnutí Obecného zastupiteľstva v Novom Salaši dňa 6.3.2019 uznesením číslo 10/2019.
Toto všeobecne záväzné nariadenie nadobúda účinnosť dňa 6.3.2019. 

Návrh VZN vyvesený dňa: 18.2.2019, zvesený 6.3.2019
Dňom nadobudnutia účinnosti tohto nariadenia sa ruší Všeobecne záväzné nariadenie číslo 1/2015.